ועדת הכלכלה, כנסת 24, פרוטוקול מספר 276, 2022-06-20 11:30

מיכאל ביטון: נא לשבת אנחנו מתחילים, אנחנו מקווים שיוזמת החוק תגיע בזמן, אבל נתחיל את הדיון בכל מקרה.

מיכאל ביטון: אנחנו מתכנסים להצעת חוק הקמת מערכת סולארית בבית משותף שהוקם במסגרת עסקת פינוי ובינוי, התשפ"א-2021.

מיכאל ביטון: זאת הצעת חוק פרטית של חברת הכנסת אורלי לוי.

מיכאל ביטון: חברת הכנסת איננה כאן.

מיכאל ביטון: משום כבודה, נצא לרבע שעה הפסקה, ואם היא לא תבוא, נחליט אם אנחנו דנים בחוק או לא.

מיכאל ביטון: אנחנו יוצאים לרבע שבע הפסקה.

מיכאל ביטון: שלום לכולם, אנחנו שמחים שחברת הכנסת, אורלי לוי, הצטרפה אלינו.

מיכאל ביטון: ענייני הקורונה והילדים והבית, ועוד סוגיות עיכבו את הגעתה היום.

מיכאל ביטון: לא רצינו שלא לאפשר לה להציג את החוק בדיון הראשוני הזה ותכף היא תציג את הדברים.

מיכאל ביטון: אני רוצה להתייחס גם לענייני דיומא, יש יותר מדי שמועות ויותר מדי פרשנים שלא מדייקים.

מיכאל ביטון: אז אגיד בקולי היכן דברים עובדים ועומדים בסוגיית הרפורמה בתחבורה הציבורית: יזמתי פגישה אישית בארבע עיניים עם שרת התחבורה, ונפגשנו אתמול בשעה 17:00 לפגישה ארוכה וטובה, באווירה טובה, רק שנינו.

מיכאל ביטון: בפגישה הזאת קודם כול היה צריך לנקות שולחן מסוגיות שונות וקטנות של ועדת כלכלה שעלו פה לאורך הזמן.

מיכאל ביטון: ודווקא בסוגיות הקטנות הללו, הבנו שנינו שיש פתרונות – לא אפרט אותם כי זה לא הזמן, עד שנסגור את הדברים – שניתן להגיע בהסכמה פשוטה.

מיכאל ביטון: פתרונות גם בסוגיות שכחת הרכב, התקנה המדוברת, גם בפתרונות לרשויות מקומיות לבטיחות בדרכים, דווקא בדבר הזה ניסחנו רעיונות פשוטים ליישום, וזה ביטוי לכך שכשיושבים ומדברים בארבע עיניים – סוגרים דברים.

מיכאל ביטון: לצערי בסוגיית הרפורמה בתחבורה הציבורית, הפערים בפתרון האפשרי לרפורמה הם גדולים.

מיכאל ביטון: השרה הציעה הצעה, אני הצעתי הצעה אחרת או כמה הצעות.

מיכאל ביטון: ואני לא מפרט משום הכבוד של השיחה הפנימית הזאת עד שהיא תוכרע, אני לא מפרט את התוכן.

מיכאל ביטון: אבל העובדה הסופית היא שהפתרונות המוסכמים עדיין לא הגיעו.

מיכאל ביטון: ביקשתי שנמשיך לחשוב באופן יצירתי כל אחד, להביא רעיונות ופתרונות.

מיכאל ביטון: מבחינתי כל פתרון הוא פתרון שלא פוגע אנושות בפריפריה.

מיכאל ביטון: מה זה אנושות?

מיכאל ביטון: יכול להיות שאיזה ישוב קיבל תעריף מוזל מדי, אז הוא יכול להתייקר ב-30%, אבל לא ב-130%, ולא ב-200%.

מיכאל ביטון: ואם רוצים לתקן את אותם עיוותים, שיעשו את זה לאורך שנים.

מיכאל ביטון: א' – לא לפגוע בפריפריה, ב' – לא לפגוע באוכלוסיות המוחלשות ביותר כשמנתחים את ההוצאה החודשית דווקא לאלה שיעשו חופשי-חודשי, שזה בבת עינה של השרה, המעבר לחופשי-חודשי.

מיכאל ביטון: יש כמה קהילות שבחופשי-חודשי נפגעות באופן דרמטי ולא מידתי.

מיכאל ביטון: אני ויתרתי, בכנות, על הסוגיה של הערך הצבור, אותה הנחה של 20% ברב קו, שאפשרה לאנשים לטעון את הרב קו ולקבל הנחה, ובסוגיות רבות.

מיכאל ביטון: אבל הסוגיה של הפריפריה והאוכלוסיות המוחלשות הם בנפשי, הם בנשמתי.

מיכאל ביטון: הנושא הזה הוא כמובן נושא רחב יותר והוא דורש גיבוי של שר האוצר, ואני מעריך מאוד את שר האוצר, שמוכן לסייע, מוכן לממן, מוכן לספוג עלויות, כדי להביא את המשבר הזה לפתרון.

מיכאל ביטון: אני מקווה שאו בשעות הקרובות או בימים הקרובים, ננסח פתרון מניח את הדעת, שמצד אחד יכול לאפשר לרפורמה להתקדם ולמנוע את הפגיעה שכואבת לי בפריפריה ובאוכלוסיות מוחלשות.

מיכאל ביטון: רציתי שתדעו את העובדות כפי שהן, ואתם שומעים שהמנגינה ורוח הדברים שלי היא הליכה לפשרה והסכמות – כמובן עם שמירה על עקרונות ותפיסות.

מיכאל ביטון: ואם אני אצליח להביא נוסח כזה ורעיון כזה, אני הראשון שאברך עליו.

מיכאל ביטון: אנחנו שמחים שאורלי, יוזמת הצעת החוק להקמת מערכת סולארית בבית משותף, איתנו.

מיכאל ביטון: היא תציג את החוק.

מיכאל ביטון: הממשלה וגופים נוספים יתייחסו.

מיכאל ביטון: אבל הדיון יהיה חצי שעה בלבד.

מיכאל ביטון: בעתיד יהיה לו המשך.

מיכאל ביטון: בהמשך להתקדמות גם בעבודה הממשלתית ובקידום החוק על ידי חברת הכנסת.

מיכאל ביטון: אורלי, בבקשה.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: תכף אסביר ואתנצל גם למה איחרתי.

אורלי לוי אבקסיס: ראשית לדברים שפתחת בהם: קודם כול אני רוצה לחזק את ידיך במאבק למען הפריפריה.

אורלי לוי אבקסיס: כשהשרה מדברת על עיוותים שישובים כאלו ואחרים רחוקים מהמרכז קיבלו בדמות הנחה בתחבורה ציבורית, אתה יודע, פעם קראו לזה העדפה מתקנת.

אורלי לוי אבקסיס: אני יודעת שבמגזרים מסוימים היא עדיין דואגת לנסות ולהביא בשם ההעדפה המתקנת, אבל פה היא קוראת לזה עיוותים.

אורלי לוי אבקסיס: הדבר הכי מעוות בעיני - -

מיכאל ביטון: אורלי, אהובה, אני יודע שהנושא הזה קרוב אליך, אבל לכי לחוק שלך.

אורלי לוי אבקסיס: - - זה לגזור גזירה שווה על אנשים ש - - -

מיכאל ביטון: עוד יהיה לנו הרבה זמן לדבר על השאר.

מיכאל ביטון: הזמן קצר.

אורלי לוי אבקסיס: אני רוצה לחזק את ידיך על אותו עניין.

אורלי לוי אבקסיס: תראה, זה לא סוד שאת הצעת החוק הזו קידמתי עוד בעבר, והצלחתי להעביר אותה גם במליאה, למרות התנגדות של חלקים בקואליציה.

אורלי לוי אבקסיס: ואני תמהה על ההתנגדות, מאחר שהיא מכילה פה בעצם את כל הערכים שאנחנו מצהירים עליהם.

אורלי לוי אבקסיס: וכשאני אומרת אנחנו, בין אם זה ימין, בין אם זה שמאל, מנסים לומר את הדברים הנכונים, לייצג אג'נדות.

אורלי לוי אבקסיס: ובאג'נדה הזו שאנחנו מדברים על כל עסקת פינוי-בינוי, שאנחנו מורידים את המבנים הישנים ומעלים עליהם בנינים גבוהים וגדולים.

אורלי לוי אבקסיס: ולעיתים השכר שאתה נאלץ לשלם על הוועד באותם מגדלים, יקר מדי לאותם דיירים ותיקים שהיו בבית הישן.

אורלי לוי אבקסיס: ההצעה הזו באה ומגבשת בתוכה כמה ערכים.

אורלי לוי אבקסיס: א' – התחדשות, התחדשות של אנרגיות מתחדשות.

אורלי לוי אבקסיס: הרי אנחנו באים ואנחנו אומרים שאנחנו רוצים להגן על הסביבה, אנחנו רוצים ליצור חשמל ירוק.

אורלי לוי אבקסיס: ואנחנו מדברים על כך שלא חסרה לנו שמש במדינת ישראל, לפעמים אנחנו אפילו מתלוננים על זה לא מעט.

אורלי לוי אבקסיס: והרעיון פה, שמאחר שמדובר כבר בהשקעה אחת, לשים על הגגות האלו את הלוחות הסולאריים, אלו שמנצלים את האנרגיה הטבעית שיש לנו פה בשפע במדינת ישראל והופכים אותה לחשמל.

אורלי לוי אבקסיס: והחשמל הזה הופך להיות הקופה הקטנה של אותם דיירים, בין אם הם וותיקים ובין אם הם חדשים במבנה החדש שאמורים לשלם את דמי הוועד שלהם, זאת בעצם הכנסה נוספת וזה רכוש ציבורי.

אורלי לוי אבקסיס: זה אמור לשלם אולי גם את הגינון, את החשמל בחדר המדרגות, את ההוצאות הנלוות.

אורלי לוי אבקסיס: יש פה קהילה שמרוויחה מזה – כל דיירי הבניין, ולעיתים גם אלו שמסביב, כי הם נהנים מגינון טוב.

אורלי לוי אבקסיס: נהנים מזה אותם אנשים שמדברים על שמירת כדור הארץ.

אורלי לוי אבקסיס: ובעצם אני מנסה להבין, מי חסר?

אורלי לוי אבקסיס: כשאנחנו מסתכלים על האירוע הזה, אני רוצה לומר לך שכשהיה ג'קי אחי - - -

מיכאל ביטון: רק תתארי בפשטות את המנגנון של ההצעה.

מיכאל ביטון: איך זה עובד.

מיכאל ביטון: היה פה איזה תוספת ורעיון חברתי שטמון במה שאת אומרת, אבל זה צריך להיות ברור.

מיכאל ביטון: הנחת פנלים סולאריים משביחה נכסים, מגדילה הכנסות.

מיכאל ביטון: אנחנו עשינו בירוחם את הפטנט הזה שאת מדברת עליו, עשינו בזכות משרד השיכון, ובזכות איכות הסביבה, והבאנו 12,000,000 שקל ממשלתי ואחרים, כיסינו את העיר בפאנלים סולאריים.

מיכאל ביטון: אבל התחייבנו שהחיסכון בחשמל – שזה מיליון שקל לשנה – יופנה לתחזוקת בלוקים.

מיכאל ביטון: כל שנה מיליון שקל ל-20 שנה.

מיכאל ביטון: ואז לראשונה לירוחם יש אפשרות לתחזק בלוקים.

מיכאל ביטון: אותו רעיון, כשאת מביאה את הרעיון שלך, את החיוב של הפאנלים – ועוד נשמע את הממשלה – יכול להיות שהשבחת נכס של פינוי בינוי בפאנלים סולאריים, הכסף והרווחים צריכים להיות מיועדים למימון עלויות אחזקת הבניין לאלה שהיו קודם והם לא עשירים.

אורלי לוי אבקסיס: נכון, בדיוק.

מיכאל ביטון: שזה יוריד את המנגנון של תחזוקת בניין, ראינו לא מזמן את החקיקה שהקלה על שוכרים של דיור ציבורי שעברו השבחה, יש כאלה, שיש כמה נתקעו ואנחנו עושים תיקון חוק.

אורלי לוי אבקסיס: לצערי הרב הממשלה הזו שבאה, ביטלה את אותם סעיפים שהצלחנו להכניס בחוק.

מיכאל ביטון: את אל תריבי עם הממשלה.

מיכאל ביטון: תקדמי את החוק שלך עכשיו.

אורלי לוי אבקסיס: לא, לא, אני מנסה שאנחנו תמיד נתקן את זה.

מיכאל ביטון: תקדמי את החוק, אבל זה הרעיון.

מיכאל ביטון: קדימה.

אורלי לוי אבקסיס: אתה צודק לחלוטין.

אורלי לוי אבקסיס: ואת הרעיון הזה כשניסיתי לקדם, הצלחתי מול גלנט ומול ג'קי בפינוי ובינוי של אותם מבנים בהתחדשות עירונית.

אורלי לוי אבקסיס: היה פיילוט מוצלח ביותר, ובהחלט הכספים האלו מיועדים להיות.

אורלי לוי אבקסיס: אתה יודע מה?

אורלי לוי אבקסיס: אפילו ההוצאות של הפאנלים יכולים להיות מההכנסות הללו.

אורלי לוי אבקסיס: אבל אנחנו בעצם נותנים פה גם את הממד האנושי.

אורלי לוי אבקסיס: את הממד הזה שאנחנו באים לאותם אנשים ואנחנו אומרים להם: טוב, אנחנו עכשיו נהנים מהשבחת הנכס הזה, כל המדינה, כי אנחנו יוצרים יותר יחידות דיור; אנחנו יוצרים יותר אפשרויות לשכירות או לקנייה לאנשים, לאותם זוגות צעירים שאין להם, אבל אנחנו לא זורקים ולא עושים טרנספר לאותם אנשים וותיקים.

אורלי לוי אבקסיס: אנחנו אומרים להם: אתם עדיין נשארים חלק מהקהילה, אנחנו לא מוציאים אתכם ושמים אתכם עכשיו במבנה שאתם לא יכולים להיות חלק ממנו.

אורלי לוי אבקסיס: אחרי שהוצאנו אתכם מאותו מבנה שיש אינטרס לכולנו – לשפר את חזות העיר, ליצור נראות מסוימת תוך כדי תכנון והבנה שבהתחדשות עירונית יש הרבה מאוד דברים טובים.

אורלי לוי אבקסיס: אבל אנחנו לא רוצים לעשות לאותם אנשים ותיקים שירגישו שהם לא יכולים להרשות לעצמם, ולאן הם ילכו?

אורלי לוי אבקסיס: בנושא הזה, את הכספים הללו, בהחלט אני חושבת שהמדינה צריכה לעודד.

אורלי לוי אבקסיס: והמדינה צריכה לעודד את זה, לא רק ברמה של ההתחדשות העירונית, היא צריכה לעודד את זה לכל מי שרק רוצה כאזרחים פרטיים.

אורלי לוי אבקסיס: בסופו של דבר, זו הדרך הטובה ביותר והלא מזהמת כדי לייצר חשמל.

אורלי לוי אבקסיס: והממד הזה שאתה הופך להיות גם יצרן, לא רק צרכן, אני חושבת שזה גם מוריד איפשהו בצורה כזו או אחרת, מהעומס שיש על חברת החשמל.

אורלי לוי אבקסיס: תראה, הצלחנו לעשות את זה בחלק מהמקרים בפרויקט שיקום שכונות פיזי, זה קרה כשגלנט היה שר השיכון.

אורלי לוי אבקסיס: ברגע שנהפוך את זה להוראת חוק, כי הפיילוט הצליח לא רע, אנחנו ניצור פה בשורה אמיתית.

אורלי לוי אבקסיס: ובבשורה הזו כולם נהנים.

אורלי לוי אבקסיס: אני באמת באה ממקום טוב, אני חושבת שכדאי לשבת ולהידבר עם משרדי הממשלה, ולא להפוך את זה לעניין פוליטי מאיפה הוגשה ההצעה.

אורלי לוי אבקסיס: אם אתם רוצים, מצדי תגייסו עוד חברים מהקואליציה, תביאו אותם, שיהיו חברים בדבר הזה.

אורלי לוי אבקסיס: בסוף הציבור זוכה.

אורלי לוי אבקסיס: אנחנו נזכה לכך שגם תהיה בסוף פחות התנגדות של הוותיקים לפרויקטים של פינוי-בינוי מהפחד שהם לא יוכלו להיות שם.

אורלי לוי אבקסיס: ואם נצליח להוריד להם את החשש, אז הם גם יחתמו ויתקדמו.

מיכאל ביטון: אורלי, יש היום גם בחקיקה עידוד להנחת פאנלים סולאריים.

מיכאל ביטון: נשמע על זה מהממשלה.

מיכאל ביטון: אם יש כבר חיוב לשים פאנלים, שזה מה שאת רוצה, אז אנחנו צריכים לייעד את הכספים לאלה שהיו בבתים קודם, לא לכולם.

אורלי לוי אבקסיס: כן, זאת המטרה.

מיכאל ביטון: לא לכל בעלי הבית העתידיים, לאלה שהיו קודם, כדי להקל עליהם את עלויות התחזוקה.

מיכאל ביטון: תודה לחברת הכנסת, אורלי לוי.

מיכאל ביטון: נציגי הממשלה: אוצר, שיכון, בבקשה.

מיכאל ביטון: קצר לעניין, אנחנו עושים היום דיון ראשוני, לא נצליח להעמיק יותר מדי.

עשאהל צור: שלום, שמי עשאהל צור, מאגף תקציבים באוצר.

עשאהל צור: כמו שהיושב-ראש הזכיר, כבר היום, תקנה 24 לתקנות התכנון והבנייה מחייבת הקמה של מתקן לייצור אנרגיה מתחדשת.

עשאהל צור: זה לא חייב להיות בהכרח סולארי, זה יכול להיות גם רוח.

עשאהל צור: היום בעצם כל בניין חדש שנבנה, כבר מחויב לתקנות האלה, ופינוי-בינוי לא שונה.

עשאהל צור: מבנה שנהרס ומוקם מחדש, צריך שיהיה לו מתקן לאנרגיה מתחדשת.

עשאהל צור: בנוסף, בחוק ההסדרים - - -

מיכאל ביטון: דודי שמש זה נחשב?

עשאהל צור: דודי שמש נחשב.

אורלי לוי אבקסיס: אז הם מכניסים את דודי השמש ואומרים שזה עובד.

מיכאל ביטון: אנחנו רוצים יותר מדודי שמש.

מיכאל ביטון: אתה מבין?

אורלי לוי אבקסיס: רוצים ייצור חשמל.

מיכאל ביטון: אולי זה מחייב איזה עדכון.

עשאהל צור: משרד האנרגיה ירחיב על זה אחר כך.

עשאהל צור: בנוסף, בחוק ההסדרים האחרון עברה החלטה שמורה לתקן תקנות לעשות הכנה לפוטו-וולטאי בכל מבנה חדש, עובדים על זה, משרד האנרגיה ירחיב על זה.

עשאהל צור: וגם בחוק המקרקעין תוקן בצורה כזאת שהקמת מתקנים פוטו-ןןלטאים לא יחייבו רוב מלא, כמו שעשינו - - -

אורלי לוי אבקסיס: רגע, מראש אתה אומר: אנחנו מאפשרים לכם.

אורלי לוי אבקסיס: והעניין הוא שאתה משאיר את זה פתוח.

מיכאל ביטון: לא, הוא מציע לחייב.

אורלי לוי אבקסיס: הוא לא מציע לחייב.

אורלי לוי אבקסיס: הוא מציע להוריד את הרמה הנדרשת לאישור.

מיכאל ביטון: היום יש חיוב, אבל מספיק שהוא שם דודים זה נחשב.

אורלי לוי אבקסיס: היום אין חיוב.

אורלי לוי אבקסיס: דודים זה לא - - -

מיכאל ביטון: יש חיוב.

אורלי לוי אבקסיס: דודים זה לא ייצור של חשמל.

עינת גנון: אבל זה רלוונטי לגבי בניין שאין בו מערכות כאלה.

עינת גנון: הרי בניין שעובר תהליכי פינוי-בינוי, חלים עליו כל התקנות החדשות העדכניות שיש.

אורלי לוי אבקסיס: והתקנה הזו לא קיימת.

עינת גנון: יש את התקנה שעשאהל הזכיר.

אורלי לוי אבקסיס: את רוצה להתחייב פה בוועדה שכל פינוי-בינוי, בכולם אתם מחייבים לשים פאנלים סולאריים לייצור חשמל?

אורלי לוי אבקסיס: אל תטעי את הוועדה.

עינת גנון: אני לא אמרתי פאנלים סולאריים.

מיכאל ביטון: אבל אורלי, בינתיים זה כן נחשב בפינוי-בינוי אם שמו דודי שמש.

מיכאל ביטון: אבל את רוצה יותר מדודי שמש.

מיכאל ביטון: בסדר, כרגע יש תקנה שאומרת לשים איזשהו מתקן שמנצל את אנרגיית השמש.

מיכאל ביטון: אנחנו רוצים שזה לא רק יהיה דודי שמש, אלא גם חשמל.

מיכאל ביטון: וניצול מקסימלי של הגג, לא רק לדודים, אלא גם לחשמל.

עשאהל צור: אני רק אדייק: זה לאו דווקא שמש, גם רוח.

מיכאל ביטון: לאו דווקא.

מיכאל ביטון: אבל אם מישהו שם דודים, זה נחשב שעמד בתקנה הזאת.

מיכאל ביטון: אנחנו רוצים יותר מזה.

מיכאל ביטון: כמובן תלוי בגודל הגג, אם זה מגדל, שטח הפנים שלו לא כל כך גבוה.

מיכאל ביטון: לעומת זאת, בלוקים ישנים שטח הפנים שלהם הוא עם פוטנציאל יותר גדול.

מיכאל ביטון: היום בכלל מדברים על אנרגיה סולארית מהדופן, לא רק מהגג.

מיכאל ביטון: לייצר דרך הצללת מרפסות, בזוויות, ייצור אנרגיה, בתלות לאן פונה הבניין.

מיכאל ביטון: אפשר לעשות גם שם דברים.

תום פישר: שלום, תום פישר, ייעוץ וחקיקה במשרד המשפטים.

תום פישר: אתחיל מכך שעמדת הממשלה היא להתנגד להצעת החוק כפי שהתקבלה בוועדת שרים בדצמבר האחרון וקיבלה תוקף של החלטת ממשלה.

אורלי לוי אבקסיס: והכנסת אמרה אחרת.

מיכאל ביטון: רגע, הנימוקים, הנימוקים.

מיכאל ביטון: יותר חשובים הנימוקים.

תום פישר: אסביר: אנחנו כמשרד משפטים, מצאנו קשיים מהותיים בהצעת החוק.

תום פישר: קשיים יישומיים ומשפטיים.

תום פישר: קודם כול מבחינה משפטית, עקרונית, אנחנו נמנעים מלחוקק בחקיקה ראשית עניינים ספציפיים מאוד שכאלה בעולמות התכנון.

תום פישר: עולם התכנון הוא משהו שמדבר על סמכויות ששיקול הדעת מסור למוסד התכנון, האם זה מתאים או מתאים.

תום פישר: בהקשר של גגות סולאריים, תכף אתייחס להצעת החוק הקודמת שעברה בחוק המקרקעין, אגב אותה הצעה, עלה שלא בכל הבניינים המערכת הזו מתאימה וכדאית כלכלית.

תום פישר: בפינוי-בינוי, מה שעושים זה שלוקחים הרבה פעמים מבנים רחבים, רכבות, שיכונים, שיש להם מעט יחידות דיור והרבה גג, וזה הופך למגדל עם המון יחידות דיור ומעט מאוד גג שמשמש גם לצרכים אחרים.

תום פישר: במקרים כאלה, לא בטוח שאותה מערכת, עלויות התחזוקה של המערכת הסולארית עצמה, מכסה את ההכנסות והתקבולים שמקבלים בעלי הדירות.

תום פישר: בהצעת חוק המקרקעין האחרונה, תיקון שעבר ב-2020, איפשרנו – זה עידוד – ברוב קנייני מופחת של 66%, שני שלישים מבעלי הדירות בבית המשותף, להתקין מערכת סולארית, כשיש הסדר מפורט מאוד מה קורה עם הכסף שנצבר בעקבות אותם לוחות סולאריים.

תום פישר: תחילה זה הולך להוצאות ההתקנה, אחר כך לתחזוקה של אותה מערכת, ורק בסוף לתשלומים בעבור תחזוקת הבית המשותף.

תום פישר: פה הצעת החוק מחייבת לחייב את ההוראה הזאת בכל עסקת פינוי-בינוי.

תום פישר: המוטיבציה, אם אני מבין נכון, חברת הכנסת אורלי לוי, זה לצמצם הליכי ג'נטריפיקציה, זאת אומרת שאותם אנשים, דיירים, וותיקים שעברו הליך של התחדשות, שהוטל עליהם עכשיו תשלום תחזוקה, תשלום ועד בית, גבוה ממה שהם הכירו, וזה נטל נוסף.

אורלי לוי אבקסיס: לא.

אורלי לוי אבקסיס: יש כמה תכליות לחוק הזה.

אורלי לוי אבקסיס: ראשית, לעודד וגם לחנך את הציבור, והוא בעיקר צופה פני עתיד בכל מה שקשור לניצול מקסימלי של מה שהטבע נתן לנו כדי להפיק חשמל במינימום זיהום ובמינימום פגיעה בטבע.

אורלי לוי אבקסיס: דבר שני, בהחלט כן, אבל לא רק לאותם, אני חושבת שאם אנחנו מדברים, בסופו של דבר מדובר ברכוש משותף, צריך לראות מה ההכנסות שיש.

אורלי לוי אבקסיס: וכמובן, אם אנחנו מדברים כבר מעבר לעניין של אותם דיירים, ותיקים, שנאלצים עכשיו להיות בוועד מאוד-מאוד יקר, כי כנראה גם צריך מעלית וכדומה, אז אני רוצה לומר לך משהו: את הפרצות הללו, חשבנו שסגרנו בגלגול הקודם מול גלנט, מול ג'קי, מול הייעוץ המשפטי, כאשר שמרנו על זכויותיהם של דיירי הדיור הציבורי בהתחדשות עירונית.

אורלי לוי אבקסיס: נתנו להם שם זכויות שלצערי הרב, אלקין והממשלה הזו ביטלה בחלק ניכר מאותם הישגים שהשגנו.

אורלי לוי אבקסיס: בין היתר - - -

עינת גנון: זה ממש לא נכון.

אורלי לוי אבקסיס: בוטל, בוטל.

אורלי לוי אבקסיס: אל תגידי לא.

עינת גנון: זה לא נכון.

עינת גנון: זה קיים בחקיקה וזה מונהג בפועל.

אורלי לוי אבקסיס: תקשיבי לי, העברתם את החוק, ביטלתם - - -

עינת גנון: את אומרת פה דברים שהם מאוד לא מדויקים.

אורלי לוי אבקסיס: את רוצה שאני אביא?

אורלי לוי אבקסיס: אנחנו נשב בארבע עיניים.

מיכאל ביטון: אורלי, אני אפילו לא אתן זכות לאנשים פה להתבטא.

תום פישר: הצעת החוק שעברה על דיור ציבורי לא חלה - - -

מיכאל ביטון: הווכחנות הזאת לא תוביל אותנו.

מיכאל ביטון: הצעת החוק שלך מונחת.

מיכאל ביטון: ובואו ניתן להתבטא.

מיכאל ביטון: אתה סיימת?

תום פישר: אשמח להשלים.

מיכאל ביטון: תשלים בקצרה.

תום פישר: בסדר.

תום פישר: הנושא של עלויות התחזוקה שגוברות בעקבות תהליכי התחדשות מעסיק מאוד את הממשלה.

תום פישר: אני יכול לבשר על כמה דברים שעשינו שהם לא בהכרח דרך אנרגיות מתחדשות – זאת דרך אחת להביא מענה.

תום פישר: התקנו את תקן 21, לפני שבוע הוא נכנס לתוקפו, זה התקן שעל בסיסו מוסדות התכנון מאשרות את היקפי זכויות הבנייה.

תום פישר: היום התקן הזה מכיר בכל פרויקט בקרן תחזוקה לחמש עד עשר שנים, לאותם דיירים חוזרים, על הפרש העלויות שהיזם צריך לשאת עליו והוא מקבל על זה החזר.

תום פישר: יש את הסכם המדף - - -

מיכאל ביטון: למה רק חמש שנים עד עשר?

מיכאל ביטון: אחרי שנים מצבו טוב?

עינת גנון: ככל שאתה מעמיס יותר עלויות, כך יידרשו הרבה יותר זכויות בנייה שאותם תאי שטח לא יכולים לשאת.

מיכאל ביטון: הנחת היסוד שאדם שהיה בבית ישן, עם מצב כלכלי מסוים, אז הוא יקבל איזה הארכה של חמש שנים ואז פתאום ישלם.

מיכאל ביטון: מאיפה הוא ישלם?

מיכאל ביטון: מצבו הכלכלי לא השתנה פחות או יותר.

מיכאל ביטון: אלה אנשים מבוגרים, אנשים ותיקים.

מיכאל ביטון: הרעיון לייצרsustainability ברת קיימא, פתרון בר קיימא, הוא לא יכול בבעיה שכל יסודה זה חיי מדף של בניין שזה עשרות שנים, אי אפשר להביא פתרון של חמש, עשר שנים.

מיכאל ביטון: זה לגרד קצת את האוזן, זה לא פותר את הבעיה.

תום פישר: חמש, עשר שנים זה העלות שתגולם בתוך זכויות הבנייה שמוסד התכנון יוכל לתת.

תום פישר: בסוף יש גבול למה שיכולים לשאת.

מיכאל ביטון: אנשים רוצים וודאות.

מיכאל ביטון: אנשים לא ילכו להתחדשות עירונית כשאתה מציע להם ודאות של חמש שנים.

מיכאל ביטון: הם לא יגלו פתאום שבמקום לשלם 100 שקל לוועד הבניין, זה יהיה 500 שקל.

מיכאל ביטון: הם לא ילכו לשם.

תום פישר: זה לא עניין של וודאות.

תום פישר: עסקת פינוי-בינוי, וזה גם חלק מהקשיים בהצעת החוק הזו, היא עסקה רצונית בין יזם לבין בעלי דירות.

תום פישר: בעלי דירות שרוצים יכולים לדרוש ולבקש קרן תחזוקה, מערכות סולאריות, כל דבר אחר.

תום פישר: זה חלק מהתמורות שלו הם זכאים.

מיכאל ביטון: המילה הזאת "יכולים", היא לא מספיקה לי.

מיכאל ביטון: אתה מבין?

מיכאל ביטון: האנשים המוחלשים לא דורשים.

אורלי לוי אבקסיס: בדיוק.

מיכאל ביטון: הם לא יודעים לדרוש.

מיכאל ביטון: אין להם עורך דין.

מיכאל ביטון: אנחנו רוצים להגן עליהם.

אורלי לוי אבקסיס: - - -

מיכאל ביטון: אבל לא משנה, אנחנו חופרים פה בסוגיה הזאת.

מיכאל ביטון: בואו נתקדם.

מיכאל ביטון: סיים את דברייך.

תום פישר: הנושא של היבטי התחזוקה מעסיק אותנו, אנחנו לקראת חוות דעת יחד עם מינהל תכנון שתאפשר להעניק זכויות בנייה תוספתיות תמורת זה שהיזם יפתח קרן תחזוקה.

תום פישר: אגב, לא רק בפרויקטים של התחדשות עירונית.

תום פישר: קרן תחזוקה ארוכת טווח לבניין ולא רק לחמש שנים אלא לכל אורך חיי הבניין.

מיכאל ביטון: בדיוק.

מיכאל ביטון: קרן שמהרווחים שלה מפעילים את האחזקה ואז היא יכולה להיות עשרות שנים.

תום פישר: עניין נוסף הוא - - -

אורלי לוי אבקסיס: הכול הוא שאלה של מחיר ותמורה.

אורלי לוי אבקסיס: אם הם נותנים בסוף לאותו יזם זכויות בנייה, ובסוף כשאנחנו מסתכלים על זה – אני לא יודעת מה יהיה עם אותו יזם, כמה זמן תהיה לו את היכולת הכלכלית.

אורלי לוי אבקסיס: אנחנו יודעים שיש לא מעט חברות שגם סוגרות.

אורלי לוי אבקסיס: ולפעמים אותו דייר נשאר עם נייר ביד ואין לו שום יכולת.

אורלי לוי אבקסיס: כשאנחנו מדברים על משהו שמייצר באופן קבוע, שהוא הופך להיות רכוש משותף של הדיירים – זה שלהם.

אורלי לוי אבקסיס: גם אם אותה חברת בנייה פשטה את הרגל.

אורלי לוי אבקסיס: הרי אם אנחנו מדברים על בניין שהופך להיות עכשיו בניין רב דירות, בנייה רוויה.

אורלי לוי אבקסיס: הרי כשאנחנו מסתכלים אז החלוקה פר דירה על העלות, אפילו על העלות הראשונית, שאחר כך גם מחזירה את עצמה בייצור חשמל, זה גרושים ביחס לאותו בניין.

אורלי לוי אבקסיס: לכן אני לא מבינה, אתם רוצים לתת זכויות מטורפות.

מיכאל ביטון: אורלי, גודל הגג הוא חלק מהסיפור הזה.

מיכאל ביטון: הרי אם יציפו בניין בהמון יחידות, וגודל הגג הוא קטן, אז פר דירה, ההכנסה העתידית הזאת היא לא מספקת.

אורלי לוי אבקסיס: מיכאל, אנחנו לא נשארים עם אותו הספק של אותו פאנל סולארי.

אורלי לוי אבקסיס: תמיד זה הולך ומתקדם, ובהמשך הפאנלים האלו יוכלו לייצר יותר חשמל.

מיכאל ביטון: אני לא חולק על הרעיון היסודי שלך, שצריך למקסם את הגג לאנרגיה מתחדשת.

מיכאל ביטון: לזה אני מסכים.

מיכאל ביטון: אני לא בטוח שהחשמל בגג יכסה באמת את העלויות של החזקת הבניין.

מיכאל ביטון: זה תלוי בגודל הגג, ובכמות יחידות הדיור, ומי ייהנה מזה.

מיכאל ביטון: ופה זה לא אוטומטי.

אורלי לוי אבקסיס: ודרך אגב, זה לא סותר את מה שהוא אמר, זה עוד ללכת יד ביד עם מה שאתם רוצים לעשות עם - - -

מיכאל ביטון: זה עוד מקורות מימון לאותה מטרה.

מיכאל ביטון: החשמל יביא כסף והגדלת אחוזי בנייה יביאו כסף.

אורלי לוי אבקסיס: זה לא במקום.

מיכאל ביטון: כן.

תום פישר: עניין אחרון ובו אסיים: הצעת החוק במידה מסוימת גוברת על תוכניות מתאר ארציות ועל תקנות שקיימות היום לגבי אלמנטים ופרטים שצריכים להיות מותקנים על הגג, ונותנת עדיפות לפאנלים סולאריים על גבי – כי זה חקיקה ראשית – מתקנים אחרים.

אורלי לוי אבקסיס: כמו מה?

תום פישר: כמו דודי שמש.

אורלי לוי אבקסיס: אבל זה לפי מה שאמרתם, זה גם פאנלים סולאריים.

תום פישר: לא, היום יש אפשרות לבחור בין חלופות.

תום פישר: מינהל התכנון יוכלו להרחיב.

תום פישר: אבל אם את רוצה להוסיף על דודי השמש גם פאנלים סולאריים כאלמנט נוסף, אז צריך לבדוק את זה פר תוכנית, האם יש די מקום בגג.

אורלי לוי אבקסיס: יושב לך, יושב-ראש ועדה, שהיה ראש עיר שאומר לך שהוא עשה את זה בעיר שלו.

אורלי לוי אבקסיס: ואיזה יופי, בכל שנה יש לו גם כסף לממן את תחזוקת הבניין ולשמור עליו שלא ייראה ולא יישחק.

עינת גנון: זה בניינים עם מעט דיירים.

אורלי לוי אבקסיס: התירוץ שלך עכשיו.

אורלי לוי אבקסיס: ..

רמי טרבולסקי: לא בבנייני מגורים.

מיכאל ביטון: מה לא בבנייני מגורים?

עינת גנון: זה בבנייני מגורים ישנים עם גגות גדולים.

רמי טרבולסקי: כן.

רמי טרבולסקי: תדייקו.

עינת גנון: זה הבדל משמעותי מאוד.

אורלי לוי אבקסיס: תראו, אנחנו יכולים לשבת פה ולדבר מתי זה הופך להיות כלכלי, מתי זה לא כלכלי – אני חושבת על האנשים.

עינת גנון: זה בדיוק אחד הקריטריונים, חסרים לנו פה נתונים.

מיכאל ביטון: - - - אתה סיימת אדוני?

מיכאל ביטון: אנחנו פשוט לא נספיק.

תום פישר: סיימתי.

מיכאל ביטון: משרד האנרגיה, רוצים להתייחס?

מיכאל ביטון: בבקשה.

אוריאל בבצ'יק: שלום, אוריאל בבצ'יק, מנהל אגף אנרגיה מקיימת במשרד האנרגיה.

אוריאל בבצ'יק: קודם כול אנחנו מברכים על קידום אנרגיות מתחדשות בבנייה חדשה.

אוריאל בבצ'יק: זה צעד חשוב לקידום השגת היעד הממשלתי ל-30% אנרגיה מתחדשת ב-2030.

אוריאל בבצ'יק: יחד עם זאת כפי שהזכירו, קיימת כיום תקנה בחוק התכנון הבנייה שמאפשרת ליזם - - -

אורלי לוי אבקסיס: דודי שמש.

אוריאל בבצ'יק: כן.

מיכאל ביטון: לא רק דודים, כל הסוגים.

אוריאל בבצ'יק: דודי שמש או/ו מערכות פוטו-וולטאיות לייצור חשמל.

אוריאל בבצ'יק: ואם הולכים על חלופה של מערכת פוטו-וולטאית מלאה, מדובר על מערכת של 45KW , שזה בעצם שטח של בערך 360 עד 400 מטר רבוע על גג.

אוריאל בבצ'יק: מה שאנחנו במשרד האנרגיה מקדמים עם משרדים נוספים – בהמשך להחלטות ממשלה קודמות, החלטה 171 לכלכלה דלת פחמן משנה שעברה וסעיפים בהסדרים בשנה שעברה – הוא תהליך RIA שבודק את ההשלכות של רגולציה חדשה לצורך חיוב פוטו-וולטאי בבנייה חדשה.

אוריאל בבצ'יק: אנחנו בודקים את זה בעבודה יסודית מאוד עם שאר המשרדים, כמו מינהל התכנון, הגנת הסביבה, משרד השיכון.

אוריאל בבצ'יק: אנחנו בודקים את כל ההיבטים של רגולציה ואנחנו מסתכלים על הנושא הזה בראייה הוליסטית ורחבה.

אוריאל בבצ'יק: במסגרת הזאת אנחנו בודקים גם את הנושא של עלות מול תועלת.

אוריאל בבצ'יק: אנחנו בודקים את זה בבנייה שהיא לא למגורים, ואנחנו בעיצומה של בדיקה של מה המשמעות של זה לגבי מגורים לגבי השאלה אם נחייב פוטו-וולטאי במקום התקנה הקיימת.

אוריאל בבצ'יק: העבודה עוד לא הסתיימה וזה עוד לא סופי ונוכל להציג את זה בפני הוועדה בעוד כחודשיים, אבל העניין הוא שכרגע לפי הנתונים אין הבדל משמעותי מבחינת ההכנסות או החיסכון.

אוריאל בבצ'יק: הרי בסופו של דבר, דודי השמש חוסכים לכל דייר.

אוריאל בבצ'יק: ובבדיקה הזאת אנחנו רואים שהחיסכון אל מול ההכנסות מתאים פוטו-וולטאים, אין בה הבדל משמעותי כרגע.

מיכאל ביטון: אם אני מבין בעברית פשוטה את מה שאתה אומר, זה שהרעיון שחברת הכנסת מציעה הוא אחד הדברים שאתם בודקים.

אוריאל בבצ'יק: נכון.

מיכאל ביטון: אז אתם תתחילו דיאלוג עם חברת הכנסת בזמן שאתם בודקים.

אוריאל בבצ'יק: בשמחה.

מיכאל ביטון: וכל הסוגיות של עלות-תועלת וכלכליות המודל – תאמין לי שאם תשכנעו אותה שזה לא כלכלי, היא לא תתעקש.

מיכאל ביטון: תעשו פגישות עבודה, ותציגו לפרטי פרטים.

מיכאל ביטון: נחכה חודשיים, אמנם עדיף כמה שיותר מהר – אבל דווקא אני אוהב שמישהו בא לוועדה ויודע מתי הוא ייתן תשובות.

מיכאל ביטון: טוב שמראש הודעת שבתוך חודשיים אתה יודע לתת תשובות.

מיכאל ביטון: בחודשיים האלה ואם אפשר קודם, תקיימו דיון עם חברת הכנסת לעומקם של דברים, ואולי תגלו דבר מה.

מיכאל ביטון: אתה יודע, התורה לא אצל אף אחד מיושבי השולחן.

מיכאל ביטון: התורה ניתנה לכולם.

מיכאל ביטון: כתוב: לפיכך ניתנה התורה במדבר.

מיכאל ביטון: ניתנה במקום הפקר, שכל הרוצה יבוא וייטול.

מיכאל ביטון: התורה של אנרגיה מתחדשת ורעיונות חברתיים נמצאים פה אצל כולם.

מיכאל ביטון: ותעשו סיעור מוחות האם משהו בחוק הזה יכול להיכלל בהצעות החדשות, ברגולציה שתביאו לאנרגיה מתחדשת במבנה מגורים.

מיכאל ביטון: זאת המשימה שאנחנו מטילים עליך וזה יהיה בסיכום.

עינת גנון: מבקשת את רשות הדיבור בבקשה.

מיכאל ביטון: בבקשה.

אורלי לוי אבקסיס: רגע עינת, אני רוצה לשאול מה קרה עם אותם 80,000,000 שהצלחנו אז לשים בקרן בשביל אותם אזרחים ותיקים, זה היה אמור להיות שם, לממן להם חלק.

אורלי לוי אבקסיס: מיכאל, אתה יודע שהכסף הלך.

עינת גנון: הכסף לא הלך.

אורלי לוי אבקסיס: איפה הוא?

מיכאל ביטון: אני לא יודע, אבל אני יודע שזה לוקח אותי מהדיון.

אורלי לוי אבקסיס: 80,000,000.

מיכאל ביטון: עכשיו אם נדבר על 80,000,000, לא נדבר על החוק שלך.

אורלי לוי אבקסיס: צודק.

אורלי לוי אבקסיס: אנחנו מדברים כאילו אנחנו לא - - -

מיכאל ביטון: מה רצית להגיד?

עינת גנון: מעבר להיבטים המקצועיים שכמובן משרד האנרגיה אמון עליהם, צריך לבחון את ההצעה של חברת הכנסת גם בעיניים של מערכת היחסים בין בעלי הדירות ליזם.

עינת גנון: מה המנגנון הנכון להפעלה – האם זה נכון בכלל להשית אחר כך את כל התחזוקה בפאנלים הסולאריים על בעלי הדירות.

עינת גנון: יש פה עוד מורכבויות מעבר להיבטים.

עינת גנון: ושוב, הממשלה תומכת בשימוש באנרגיה סולארית, אבל יש מרכיבים נוספים בהצעת החקיקה שאנחנו חושבים שצריך לבחון אותם.

עינת גנון: לכן גם לנו יש קושי עם ההחלטה.

אורלי לוי אבקסיס: אני רוצה לומר לך משהו, אני גרה בעמק המעיינות, בסביבות בית שאן, פעם קראו לזה עמק בית שאן, עשו לזה איזשהו מיתוג מתישהו, לא יודעת למה.

אורלי לוי אבקסיס: הייתי עוברת והייתי רואה שדות של יבולים, של תוצרת חקלאית, של מה שהמדינה פעם נתנה קרקעות כדי שיהיה לנו ביטחון תזונתי.

אורלי לוי אבקסיס: אתה יודע מה אני רואה עכשיו?

אורלי לוי אבקסיס: יש לנו שדות סולאריים.

אורלי לוי אבקסיס: האבסורד הזה שהפך להיות יותר כלכלי להקים לנו שדות סולאריים, שמישהו מרוויח מזה כמובן, ולעומת זאת לגרוע את זה מאוכלוסיות אחרות, פחות חזקות, שהם לא מבקשים להרוויח כסף, הם רוצים להתמודד עם ההוצאות הנלוות כשאנחנו מכניסים אותם לפרויקטים יקרים להם.

אורלי לוי אבקסיס: ופה אנחנו אומרים: צריך לבדוק.

עינת גנון: צריך לבדוק - - -

אורלי לוי אבקסיס: צריך לבדוק?

אורלי לוי אבקסיס: בואי, אני מזמינה אותך אלינו.

מיכאל ביטון: מה שאורלי לוי עושה לי עכשיו, זה את כל סוגיות הצדק החלוקתי בישראל, על הפאנל הפוטו-וולטאי שהיא רוצה לשים על הגג.

מיכאל ביטון: והיא עושה את זה בשבע דקות, בדיון שהתעכב.

מיכאל ביטון: ברוך השם, ברוך השם יום-יום, העמסת לנו כאן.

אורי מקלב: דווקא ראיתי חממות שמעליהם יש את הפאנלים.

אורלי לוי אבקסיס: יש גם את זה.

מיכאל ביטון: אוריאל, אני רוצה לתת לך טיפ, שתדע שהתורה נמצאת בכמה מקומות.

מיכאל ביטון: כשרצינו להתחיל לשים פאנלים סולאריים בירוחם וקיבלנו כסף מהמדינה, נגמרו לנו הגגות של בתי הספר והמתנ"סים.

מיכאל ביטון: ואז שמנו על גגות של מגרשים.

מיכאל ביטון: עשינו שלושה-ארבעה מגרשי ספורט מקורים בפאנלים סולאריים.

מיכאל ביטון: זה טיפה מייקר, כי התשתית של הגג יקרה, אבל זה מפשט כי אין שום מרכיב אחר.

מיכאל ביטון: אתה לא נוגע בתשתיות, לא במזגנים, אתה עושה את הגג רק למטרות שלך.

מיכאל ביטון: והגג נותן צל למגרש ואתה מרוויח עוד חשמל.

מיכאל ביטון: את זה עשינו.

מיכאל ביטון: כל מבנה משותף, כל בניין משותף, בדרך כולל לידו יש גינה או מרחב שפ"פ – שטח פרטי פתוח, ובתקנון וברגולציה העתידית, אל תתייחסו רק אל הגג.

מיכאל ביטון: בכל הנכס הזה שהוא גג ואדמה, אם ידעו לעשות גינה מוצלת, וצל זה טוב, על בסיס פאנלים סולאריים, וזה אסתטי, זה מוגבה, אז אתה מרוויח עוד פוטנציאל הכנסה ועוד ישימות גם לגגות של מגדלים שלידם יש גינה מוצמדת שעושה את הצל ומרוויחים את הכסף של החשמל.

מיכאל ביטון: תחשוב לא רק על הגג, אלא על הנכס הכללי, ובדרך כלל האדמה הזאת משויכת לבניין.

אורלי לוי אבקסיס: נכון.

אוריאל בבצ'יק: זה הכיוון, אנחנו לא מציינים איפה - - -

מיכאל ביטון: אתם תעשו את סיעור המוחות עם חברת הכנסת גם על הרעיון שהצגנו כאן.

מיכאל ביטון: הדיון תכף מסתיים.

מיכאל ביטון: עינת, הפרעתי לך באמצע, אמרת את מה שרצית?

עינת גנון: כן, את עיקרי הדברים.

מיכאל ביטון: תודה, יהיו עוד דיונים.

מיכאל ביטון: איתן פרנס, מאיגוד אנרגיה ירוקה, בבקשה.

איתן פרנס: לפני שאתייחס בקצרה לפינוי-בינוי, אדוני הזכיר את הקירוי של מגרשי ספורט, חניונים וחנויות.

איתן פרנס: אדוני, היום זאת פנטזיה.

איתן פרנס: זה לא יקרה יותר כי רשות החשמל בתעריפים הקיימים היום, אנחנו לא יכולים להשקיע בברזל שצריך את הקונסטרוקציה.

איתן פרנס: הרשות לא מעדכנת את התעריפים של הגגות בישראל.

איתן פרנס: והאמת היא – אנחנו בדעיכה.

איתן פרנס: כאן אני מפסיק כי זה לא נושא הדיון.

מיכאל ביטון: היא הכניסה לי את הצדק החלוקתי ואתה הכנסת לי את כל הרגולציה של האנרגיה המתחדשת בישראל.

מיכאל ביטון: העמסתם על החוק הזעיר הזה את הצרות של עם ישראל.

מיכאל ביטון: פרנס, תמשיך.

איתן פרנס: כן.

איתן פרנס: פינוי-בינוי – אם אני מבין נכון את הוועדה, אני יודע שיש כאן תכן בנייה, יש בו נוסחה מצוינת של אנרגיה ירוקה, זו היסטוריה, זה קיים היום, בונים בניינים חדשים לפי בנייה ירוקה ואנרגיה ירוקה.

איתן פרנס: אבל, אם אני מבין נכון, הדיירים המתפנים מהבית בעסקת פינוי-בינוי, יש להם גג.

איתן פרנס: הזכויות האלה הם זכויות שמש.

איתן פרנס: השמש נופלת עליהם, מחר הם פוגשים בקבלן, ואדוני, הוועדה רוצה שהזכויות האלה יישארו של אותם אנשים שחוזרים ונשארים באותו מצב סוציו-אקונומי.

איתן פרנס: ואחרים שבאים, יש להם יותר כסף לשלם.

איתן פרנס: לזה קוראים צדק חלוקתי, לזה קוראים דברים שהם גם נשגבים מאנרגיה ירוקה.

איתן פרנס: ואני מברך את הוועדה וכאן צריך לבחון מי מחזיק בזכויות האלה, ואם נכון וצודק להשאיר אותם לאנשים שהיו בבית הזה לפני שהגיעו הדיירים החדשים.

איתן פרנס: תודה.

מיכאל ביטון: רמי טרבולסקי, דובר אחרון לפני שאסכם.

עינת גנון: אשמח רק - - -

מיכאל ביטון: אוקיי.

מיכאל ביטון: אתם מכירים את השלב הזה בוועדה הזה שלנו של נאומים בני דקה, כמו במליאה.

מיכאל ביטון: קצר ולעניין.

מיכאל ביטון: כן, רמי.

רמי טרבולסקי: רמי טרבולסקי, יושב-ראש ארגון יצרני מערכות סולאריות בישראל.

רמי טרבולסקי: קודם כול אנחנו מברכים על כל מה שנקרא, אנרגיות מתחדשות, אבל יש פה אבל מאוד גדול.

רמי טרבולסקי: האבל הגדול פה, שאותו דייר צריך לקבל חלופה, והחלופה היא חימום מים.

רמי טרבולסקי: מה שהיום נקרא, דודי שמש, שלגלגת עליו בחצי פה.

רמי טרבולסקי: את אותו דוד -–האנרגיה הפוטו-וולטאית לא תספק, מכיוון שלחמם מים בחשמל, יעלה לאותו דייר הרבה יותר מאשר האנרגיה הפוטו-וולטאית תיתן לו.

רמי טרבולסקי: אם אנחנו משווים בין קולט שמש לתרמו-סולארי, לבין קולט שמש פוטו-וולטאי, זה 20% - - -

אורלי לוי אבקסיס: בוא, הייתי מסכימה אם לא היו כל כך הרבה בתים פרטיים שיש להם גם דוד שמש ויש להם גם את המערכת הפרטית.

רמי טרבולסקי: את דיברת על האוכלוסייה החלשה שאת רוצה לתת לה חלופה, נכון?

אורלי לוי אבקסיס: שנייה, אנחנו רוצים גם אם אתה יכול להשאיר אותנו בבקשה.

אורלי לוי אבקסיס: אבל היום מתקיים הלכה למעשה, חצי מהתושבים בפריפריה, או אלה שבנו להם את הבתים הפרטיים שלהם עם הגג שלהם, יש להם גם את הסולארי ויש להם גם את הדוד שמש.

רמי טרבולסקי: סבבה, אבל לא במקום.

אורלי לוי אבקסיס: לא אמרנו במקום.

רמי טרבולסקי: את אומרת שפה הצעת החוק היא במקום.

מיכאל ביטון: לא, זה בנוסף, היא לא אמרה במקום.

אורלי לוי אבקסיס: הם אמרו שהיום יש תקנה שזה על דודי שמש.

אורלי לוי אבקסיס: אבל הם לא יכולים לספור את זה פעמיים.

אורלי לוי אבקסיס: כי הם אומרים או זה או זה.

רמי טרבולסקי: לא, לא, אל תטעי.

אורלי לוי אבקסיס: הכוונה שלי - - -

רמי טרבולסקי: חוק תכנון ובנייה אומר לקבלן – או תתקין מערכת תרמו-סולארית לא במקום.

רמי טרבולסקי: ...

אורלי לוי אבקסיס: הם לא יכולים לספור.

רמי טרבולסקי: או שתתקין מערכת תרמו-סולארית או תתקין מערכת פאנלים – לבחירתך.

אורלי לוי אבקסיס: זה או זה או זה

רמי טרבולסקי: משפט אחרון, מחר בבוקר תחייבי אותו בבוקר לזה - - -

מיכאל ביטון: משפט אחרון, טרבולסקי.

רמי טרבולסקי: עוד לא סיימתי.

מיכאל ביטון: אני לא יכול.

רמי טרבולסקי: היא הפריעה לי.

מיכאל ביטון: לה מותר, היא חברת כנסת.

מיכאל ביטון: אבל אתה תגיד משפט אחרון.

מיכאל ביטון: חד, קצר וטוב, שיירשם.

רמי טרבולסקי: מה שאני מנסה להגיד הוא שהחלופה לדיירים כאלה, זה משאבות חום.

רמי טרבולסקי: משאבות חום עולים פי כמה מאשר דוד רגיל, ודודי שמש מנצלים את אנרגיית השמש.

רמי טרבולסקי: זאת אומרת שאם את באה ושמה חלופה, למרות שאני לא יודע על איזה גג תוכלי לשים כל כך הרבה פאנלים סולאריים, מכיוון שאת תצטרכי פי ארבע או פי חמש שטח גג, אז אני לא יודע מה הועילו חכמים בתקנתם.

מיכאל ביטון: תודה.

מיכאל ביטון: אנחנו בדיון ראשוני, לא להרגיש שלא הספקתם להגיד הכול.

מיכאל ביטון: עוד יהיו דיונים על הדבר הזה.

מיכאל ביטון: בסדר?

מיכאל ביטון: החוק הזה עוד לא נחקק.

מיכאל ביטון: עינת, בבקשה.

עינת גנון: מה ששכחתי להוסיף קודם, זה שנושא התחזוקה באמת מטריד אותנו כממשלה בכלל, לא רק בהקשרים של התחדשות עירונית.

עינת גנון: אתמול, הרשות להתחדשות עירונית פרסמה מדריך לדיירים, כדי שבכלל יידעו איך להתמודד עם התחזוקה המורכבת מאוד בבניינים עתירי המערכות.

עינת גנון: כל הבניינים החדשים, יש בהם הרבה מאוד מערכות שוועד הבית הסטנדרטי של היום לא מכיר אותן.

עינת גנון: פרסמנו מדריך לדיירים איך צריך לבנות תוכנית תקציבית לניהול הבית המשותף, אלה דברים שהם מורכבים מאוד היום וחשוב לי שתכירו ותפיצו את הידע הזה.

עינת גנון: הוא מופיע באתר האינטרנט שלנו.

מיכאל ביטון: יופי.

מיכאל ביטון: העתיד של המדינה, חלקו זה התחדשות עירונית, כדי לטפל במחסור, וגם בחיזוק קהילות.

מיכאל ביטון: רצית לומר משפט?

מיכאל ביטון: זה בוער לך, יאללה משפט.

מיכאל ביטון: בבקשה.

תומר צליח: תודה רבה.

תומר צליח: תומר צליח, מהתאחדות הקבלנים בוני הארץ.

תומר צליח: קודם כול, חברת הכנסת, הרעיון בהחלט שובה לב.

תומר צליח: ובהחלט התאחדות הקבלנים בוני הארץ, תומכת מאוד בכל דבר שיאפשר ויסייע לבעלי הדירות הוותיקים להתקשר איתנו בעסקאות לפרויקטים של פינוי-בינוי.

תומר צליח: יחד עם זאת, לדאבוננו, באמת לדאבוננו, הגג של הבניין הוא משאב מוגבל מאוד.

תומר צליח: ואם ניקח לשם הדוגמה, בניין שבונים בו 50 דירות.

אורלי לוי אבקסיס: רגע, יש לי שאלה, אני רק מחזקת את דבריך.

מיכאל ביטון: לא מתאים לך לחזור על מה שנאמר כבר.

מיכאל ביטון: אמרנו שיש גגות קטנים.

תומר צליח: המתמטיקה - - -

מיכאל ביטון: אמרנו את זה.

מיכאל ביטון: אבל למה אתה חוזר על משהו שנאמר?

אורלי לוי אבקסיס: אנחנו לא מדברים רק על הבטון.

מיכאל ביטון: בוא, זה לא מחזק את זה.

מיכאל ביטון: תגיד משהו שלא נאמר.

תומר צליח: תקנות תכן הבנייה היום מחייבות אותנו לשים דודי שמש או אנרגיה מתחדשת.

תומר צליח: צריך להבין שהיום הגג בבנייה רוויה, בקושי יכול להכיל - - -

אורלי לוי אבקסיס: אנחנו נלך על הכיוון שמיכאל הציע, בפרויקטים כאלה זה לא רק המבנה עצמו.

אורלי לוי אבקסיס: בואו נחשוב טיפה מחוץ לקופסה.

אורלי לוי אבקסיס: אבל אם אנחנו מחייבים פרויקט שכזה להיות, וכשאנחנו לוקחים את כל החבילה כעל פוטנציאל, אז הדבר הזה ישמש את הדיירים כמובן.

אורלי לוי אבקסיס: אז אנחנו באמת לא נתעסק רק בגגות, אדרבא ואדרבא, שום חוק שנכנס לוועדה – ואני יכולה לדבר אתכם מניסיון, אני חושבת שאני מזקנות חברי הכנסת – לא יוצא כמו שהוא נכנס.

אורלי לוי אבקסיס: זה הזמן גם לחשוב.

אורלי לוי אבקסיס: הרבה פעמים, העיניים נפקחות ואתה מבין שאתה יכול לעשות קצת עוד יותר טוב.

אורלי לוי אבקסיס: ולכן אני גם אשמח שנשב וגם נחשוב מחשבות ביחד.

תומר צליח: כיוון למחשבה בהקשר הזה – לדוגמה, דירה שתוכל להיות מושכרת ושכר הדירה ישמש כקרן תחזוקה.

מיכאל ביטון: או שתיים-שלוש דירות בבעלות הוועד, לאחזקת הבניין.

מיכאל ביטון: אחלה.

מיכאל ביטון: אתה רציני.

אורלי לוי אבקסיס: גם וגם.

מיכאל ביטון: מה אתה צוחק?

מיכאל ביטון: אתה בעד.

רמי טרבולסקי: עדיף על חימום מים.

תומר צליח: זה דבר ישים.

תומר צליח: הגג כבר תפסו אותו, מה לעשות.

מיכאל ביטון: זה נכס מניב.

אורלי לוי אבקסיס: באמת?

אורלי לוי אבקסיס: לך תראה את המסיבות על הגגות.

מיכאל ביטון: רגע, רגע, חברים, אני מסיים.

מיכאל ביטון: אורלי, פעם, איזה פעמיים הוצאתי את אורלי לוי מהוועדה.

מיכאל ביטון: איזה פעם אחת אמרתי: אני לא רוצה להוציא אותך, והיא לא נתנה לי לא להוציא אותה.

מיכאל ביטון: היום אם אני מוציא אותה, אין לי חוק ואני לבד.

מיכאל ביטון: אני שמח שאת פה, והיה דיון טוב.

מיכאל ביטון: וגם נפתח פה פתח, נפתח פה פתח של שיח ודיאלוג.

מיכאל ביטון: רק אסכם את הדיון.

מיכאל ביטון: ועדת כלכלה רואה בחיוב את הדרישה גם בחוק, לעודד התקנת מערכות שונות לאנרגיה מתחדשת.

מיכאל ביטון: מיקסום התשתיות של הגג עצמו, דפנות הבניין והאדמה בבעלות הבניין לפוטנציאל של הרחבת הנכסים המניבים לוועד המקומי, בדגש על האוכלוסייה המקורית שעוברת פינוי-בינוי או כל סוג של התחדשות עירונית על מנת לא לייקר עבורה את עלויות האחזקה העתידיות ולא לפגוע – כמו שאמר איש משרד המשפטים: Gentrification.

תום פישר: בעברית זה נקרא עילות.

מיכאל ביטון: לא, אין מילה טובה לזה.

מיכאל ביטון: הדרה היא אחרת.

מיכאל ביטון: לא משנה, הבנו את הרעיון – לשמור על האוכלוסייה הוותיקה ולא להכביד עליה כתוצאה מהשבחת הנכס.

מיכאל ביטון: אנחנו מקדמים בברכה את הרוח החיובית של נציגי הממשלה לשבת עם חברת הכנסת אורלי לוי לפגישות עבודה, ולפתח רעיונות וכיוונים שבהם יכולה הממשלה לאמץ את החקיקה הפרטית או לצידה לשים חקיקה ממשלתית או לחבר בין חקיקה פרטית וממשלתית, ולהביא ברכה לאזרחים.

מיכאל ביטון: כל דבר שטוב למדינה, בכלל לא רלוונטי, אופוזיציה, קואליציה, ועדת כלכלה, הצבעותיה – 97%, כמו בצבא, פרופיל 97, פה אחד.

מיכאל ביטון: אופוזיציה, קואליציה – פה אחד.

מיכאל ביטון: שנה שלמה אופוזיציה, קואליציה מצביעה פה אחד בוועדת כלכלה.

מיכאל ביטון: זאת רוח של עבודה למען אזרחים, בהסכמות מלאות, כך גם חוק כזה עתידי או תקנות או רגולציה שאתם תביאו במסגרת המעשים שלכם והבחינות.

מיכאל ביטון: הוועדה רשמה לפניה שידווח לה בכתב בתוך חודשיים, מה התקדם בנושא הזה.

מיכאל ביטון: נציג משרד האנרגיה – דיווח כתוב בתוך חודשיים.

מיכאל ביטון: והיא תחליט ותמצא לנכון אם החוק הזה יתקדם גם לקיים דיון בגין הדיווח שתקבל.

מיכאל ביטון: תודה רבה לחברת הכנסת יוזמת החוק.

מיכאל ביטון: תודה לכולם.

מיכאל ביטון: אני נועל את הישיבה.